CELEX: 32013D0765
Language: el
Date: 2013-12-13 00:00:00
Title: 2013/765/ΕΕ: Εκτελεστική απόφαση της Επιτροπής, της 13ης Δεκεμβρίου 2013 , για την τροποποίηση της αναγνώρισης της Det Norske Veritas σύμφωνα με τον κανονισμό (ΕΚ) αριθ. 391/2009 του Ευρωπαϊκού Κοινοβουλίου και του Συμβουλίου σχετικά με κοινούς κανόνες και πρότυπα για τους οργανισμούς επιθεώρησης και ελέγχου πλοίων [κοινοποιηθείσα υπό τον αριθμό C(2013) 8876]  Κείμενο που παρουσιάζει ενδιαφέρον για τον ΕΟΧ

17.12.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 338/107
            
         ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
   της 13ης Δεκεμβρίου 2013
   για την τροποποίηση της αναγνώρισης της Det Norske Veritas σύμφωνα με τον κανονισμό (ΕΚ) αριθ. 391/2009 του Ευρωπαϊκού Κοινοβουλίου και του Συμβουλίου σχετικά με κοινούς κανόνες και πρότυπα για τους οργανισμούς επιθεώρησης και ελέγχου πλοίων
   [κοινοποιηθείσα υπό τον αριθμό C(2013) 8876]
   (Κείμενο που παρουσιάζει ενδιαφέρον για τον ΕΟΧ)
   (2013/765/ΕΕ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 391/2009 του Ευρωπαϊκού Κοινοβουλίου και του Συμβουλίου, της 23ης Απριλίου 2009, σχετικά με κοινούς κανόνες και πρότυπα για τους οργανισμούς επιθεώρησης και ελέγχου πλοίων (1), και ιδίως το άρθρο 4 παράγραφος 1 και το άρθρο 16,
   Εκτιμώντας τα ακόλουθα:
   
               (1)
            
            
               Σύμφωνα με το άρθρο 16 παράγραφος 1 του κανονισμού (ΕΚ) αριθ. 391/2009, η Επιτροπή ελέγχει εάν κάτοχος της αναγνώρισης που έχει χορηγηθεί σύμφωνα με τις διατάξεις του άρθρου 2 στοιχείο γ) και του άρθρου 4 παράγραφος 3 του εν λόγω κανονισμού είναι η αρμόδια νομική οντότητα του οργανισμού στον οποίο εφαρμόζονται οι διατάξεις του εν λόγω κανονισμού. Εάν δεν είναι αυτός ο κάτοχος, η Επιτροπή οφείλει να τροποποιήσει αναλόγως την αναγνώριση με απόφασή της.
            
         
               (2)
            
            
               Οι αναγνωρίσεις των δύο οργανισμών Det Norske Veritas και Germanischer Lloyd (εφεξής «τα μέρη») χορηγήθηκαν το 1995 βάσει της οδηγίας 94/57/ΕΚ του Συμβουλίου (2).
            
         
               (3)
            
            
               Σύμφωνα με το άρθρο 15 παράγραφος 1 του κανονισμού (ΕΚ) αριθ. 391/2009, τα μέρη διατήρησαν την αντίστοιχη αναγνώρισή τους κατά την έναρξη ισχύος του εν λόγω κανονισμού.
            
         
               (4)
            
            
               Η αρχική αναγνώριση της Det Norske Veritas χορηγήθηκε στη νομική οντότητα DNV Classification AS, η οποία αργότερα μετονομάστηκε DNV AS και λειτουργούσε στο πλαίσιο της μη επιχειρησιακής οντότητας DNV Group AS, η οποία ελέγχεται οικονομικά από το μη κερδοσκοπικό ίδρυμα Stiftelsen Det Norske Veritas (εφεξής «SDNV») με έδρα τη Νορβηγία.
            
         
               (5)
            
            
               Η αρχική αναγνώριση της Germanischer Lloyd χορηγήθηκε στη νομική οντότητα Germanischer Lloyd AG, η οποία συστάθηκε αργότερα ως Germanischer Lloyd SE (εφεξής «GL SE») και λειτουργούσε στο πλαίσιο της μη επιχειρησιακής οντότητας GL Group, η οποία ελέγχεται οικονομικά από την εταιρεία χαρτοφυλακίου Mayfair με έδρα τη Γερμανία.
            
         
               (6)
            
            
               Στις 10 Ιουνίου 2013 η Επιτροπή έλαβε κοινοποίηση προτεινόμενης συγκέντρωσης σύμφωνα με το άρθρο 4 του κανονισμού (ΕΚ) αριθ. 139/2004 του Συμβουλίου (3), με την οποία η SDNV αποκτά, κατά την έννοια του άρθρου 3 παράγραφος 1 στοιχείο β) του εν λόγω κανονισμού, τον αποκλειστικό έλεγχο της GL SE και τη συγχωνεύει με τη θυγατρική της DNV Group AS, η οποία στη συνέχεια μετονομάστηκε DNV GL Group AS.
            
         
               (7)
            
            
               Στις 15 Ιουλίου 2013 η Επιτροπή εξέδωσε απόφαση, σύμφωνα με το άρθρο 6 παράγραφος 1 στοιχείο β) του κανονισμού περί συγκεντρώσεων, στην οποία δεν διατυπώνει αντιρρήσεις για τη συγκέντρωση, αναφερόμενη ως «Υπόθεση COMP/M.6885 — SDNV/Germanischer Lloyd», και τη δηλώνει συμβιβάσιμη με την εσωτερική αγορά.
            
         
               (8)
            
            
               Η μη επιχειρησιακή οντότητα DNV GL Group AS, με έδρα τη Νορβηγία, ιδρύθηκε στις 12 Σεπτεμβρίου 2013. Τα μέρη ενημέρωσαν την Επιτροπή ότι, μέχρι την έναρξη των κοινών δραστηριοτήτων, οι προηγούμενοι οργανισμοί DNV AS και GL SE εξακολουθούσαν να υφίστανται και να δραστηριοποιούνται ανεξάρτητα, υπό την αιγίδα της DNV GL Group AS, σύμφωνα με τους αντίστοιχους κανόνες, διαδικασίες και συστήματά τους.
            
         
               (9)
            
            
               Η κυριότητα της GL SE μεταβιβάστηκε στη DNV AS, η οποία στη συνέχεια μετονομάστηκε DNV GL AS. Από τη στιγμή αυτή που σηματοδοτεί την έναρξη των κοινών δραστηριοτήτων, η DNV GL AS μαζί με τις θυγατρικές της είναι υπεύθυνη για όλες τις δραστηριότητες νηογνώμονα και πιστοποίησης που εμπίπτουν στο πεδίο εφαρμογής του κανονισμού (ΕΚ) αριθ. 391/2009. Συνεπώς, η DNV GL AS είναι η αρμόδια μητρική οντότητα όλων των νομικών οντοτήτων που απαρτίζουν τον αναγνωρισμένο οργανισμό στον οποίο πρέπει να χορηγηθεί η αναγνώριση.
            
         
               (10)
            
            
               Αντίθετα, η GL SE δεν είναι πλέον η αρμόδια μητρική οντότητα του οργανισμού στην οποία πρέπει να εφαρμόζονται οι διατάξεις του κανονισμού (ΕΚ) αριθ. 391/2009. Κατά συνέπεια, πρέπει να παύσει η αναγνώρισή της δυνάμει του άρθρου 4 του εν λόγω κανονισμού.
            
         
               (11)
            
            
               Στις πληροφορίες που παρασχέθηκαν στην Επιτροπή από τα μέρη αναφέρεται ότι, από την έναρξη των κοινών δραστηριοτήτων και μέχρι τη δημιουργία κοινού συστήματος παραγωγής, τα υπάρχοντα πλοία και τα εν εξελίξει έργα πρέπει να αποτελούν αντικείμενο χωριστού χειρισμού, σύμφωνα με τους παλαιότερους κανόνες, διαδικασίες και συστήματα της DNV AS και της GL SE, αντίστοιχα. Τα καθήκοντα και τα συστήματα πρέπει να ολοκληρωθούν σταδιακά, προκειμένου να διασφαλιστεί η συνεχής συμμόρφωση με τις υποχρεώσεις και τα κριτήρια του κανονισμού (ΕΚ) αριθ. 391/2009.
            
         
               (12)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής ασφάλειας στη ναυτιλία και πρόληψης της ρύπανσης από τα πλοία, η οποία συστάθηκε βάσει του κανονισμού (ΕΚ) αριθ. 2099/2002 του Ευρωπαϊκού Κοινοβουλίου και του Συμβουλίου (4),
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Ο κάτοχος της αναγνώρισης που χορηγήθηκε στη Det Norske Veritas είναι, από την ημερομηνία έναρξης ισχύος της παρούσας απόφασης, η DNV GL AS, η οποία είναι η μητρική οντότητα όλων των νομικών οντοτήτων που απαρτίζουν τον αναγνωρισμένο οργανισμό για τους σκοπούς του κανονισμού (ΕΚ) αριθ. 391/2009.
   Λόγω της μεταβίβασης της κυριότητας της GL SE στη DNV GL AS, παύει να ισχύει η αναγνώριση της Germanischer Lloyd που αρχικά είχε χορηγηθεί στη GL SE.
   Άρθρο 2
   Η παρούσα απόφαση απευθύνεται στα κράτη μέλη.
   
      Βρυξέλλες, 13 Δεκεμβρίου 2013.
      
         
            Για την Επιτροπή
         
         Siim KALLAS
         
            Αντιπρόεδρος
         
      
   
   
      (1)  ΕΕ L 131 της 28.5.2009, σ. 11.
   
      (2)  Οδηγία 94/57/ΕΚ του Συμβουλίου, της 22ας Νοεμβρίου 1994, σχετικά με τους κοινούς κανόνες και πρότυπα για τους οργανισμούς επιθεώρησης και εξέτασης πλοίων και για τις συναφείς δραστηριότητες των ναυτικών αρχών (ΕΕ L 319 της 12.12.1994, σ. 20).
   
      (3)  Κανονισμός (ΕΚ) αριθ. 139/2004 του Συμβουλίου, της 20ής Ιανουαρίου 2004, για τον έλεγχο των συγκεντρώσεων μεταξύ επιχειρήσεων («Κοινοτικός κανονισμός συγκεντρώσεων») (ΕΕ L 24 της 29.1.2004, σ. 1).
   
      (4)  Κανονισμός (ΕΚ) αριθ. 2099/2002 του Ευρωπαϊκού Κοινοβουλίου και του Συμβουλίου, της 5ης Νοεμβρίου 2002, για την επιτροπή ασφάλειας στη ναυτιλία και πρόληψης της ρύπανσης από τα πλοία (COSS) και για την τροποποίηση των κανονισμών για την ασφάλεια στη ναυτιλία και την πρόληψη της ρύπανσης από τα πλοία (ΕΕ L 324 της 29.11.2002, σ. 1).